Sellele, et asi mäsuta ei lõppe, kipuvad mu meelest osutama mõningad märtsikuised sündmused, mida silm riivata jõudis. Muuhulgas  vahistati Saakašvilile mitte väga ammu selja keeranud endise parlamendispiikri Burdžanadze (väidetavaid) erakonna- ja võitluskaaslasi, keda seostati näiteks relvade hankimise katsetega. Väidetavaks tõestusmaterjaliks olevaid videolinte, nagu juba kombeks, demonstreeris prokuratuur aega viitmata riigitelevisioonis. Burdžanadze parteiga püüti aga seostada ka ühe protestiaktsiooni (Gia Gatšetšiladze  kontserdi?) järel õhku lennanud politseiautot (käsigranaat). Ärevust loovad teated Adžaarias asuvast sõjamoona laost kaduma läinud relvastusest, tulistamistest (ja küllap paljust muustki). 8. aprilli õhtul oli Tbilisis tõsiseid probleeme internetiühendusega.